
[image: image1.png]







 Parlamentul  României





   Camera  Deputaţilor

              Comisia pentru sănătate şi familie


Bucureşti 29.12.1998










Nr. 410/XXXVI/8

AVIZ

asupra propunerii legislative privind Legea asigurărilor sociale pentru risc profesional

Cu adresa nr.159 din 15 octombrie 1998, în conformitate cu prevederile art.86 din Regulamentul Camerei Deputaţilor, Comisia pentru sănătate şi familie a fost sesizată cu avizarea propunerii legislative privind Legea asigurărilor sociale pentru risc profesional.

I.Prezenta propunere legislativă urmăreşte crearea unui  organism privat care, în conformitate cu prevederile cuprinse în art.1 alin.(2), se doreşte a fi integrat în sistemul public.  Asociaţia Profesională de Asigurare, aşa cum este definită în art.23-25, întruneşte caracteristicile  persoanelor juridice de drept privat.  În condiţiile  în care întregul sistem se află în gestiunea şi administrarea acestui organism, rezultă, contrar oricăror principii de drept, că o persoană de drept privat poate gestiona un sistem de drept public.

De asemenea, obligarea unei persoane de a adera la o grupare profesională, aşa cum rezultă din dispoziţiile art.4 alin.(1) din propunerea legislativă, vine în contradicţie cu prevederile din Constituţia României privind libertatea de asociere, precum şi cu alte acte internaţionale în materie.

În ceea ce priveşte metodologia folosită pentru  calcularea taxei de cotizaţie, preluată din sistemul german fără nici un fel de adaptări la condiţiile economice şi sociale specifice din ţara noastră, aceasta ar dezavantaja în mod evident întreprinderile mici, care ar urma să fie încadrate într-o clasă de risc similară cu agenţii economici din sectoarele de activitate cu riscuri mari (cum ar fi mineritul), să fie obligate să plătească o contribuţie neconformă cu realitatea.  În acelaşi timp, sistemul de majorări  şi reduceri de contribuţii propus, se aplică în dublu caz, fapt care va produce un  dezechilibru financiar în cadrul sistemului prezentat.

De asemenea, prevederile art.54 alin.(1), prin care se exceptează asiguratorii de la plata impozitelor pe venit, este în contradicţie cu legislaţia în vigoare şi doreşte să instituie un sistem preferenţial faţă de celelalte sisteme de asigurări existente  în România.

II. Prezenta propunere legislativă conţine o serie de prevederi  necorelate sau în contradicţie cu legislaţia în vigoare.

În cadrul definiţiilor enumerate în cuprinsul  Secţiunii a II-a din Cap.I sunt preluate, într-un  mod imcomplet, o serie de definiţii stabilite prin Legea protecţiei muncii nr.90/1996.

În ceea ce priveşte structura organizatorică a Asociaţiei Profesionale de Asigurare, nu numai că nu se face nici o  referire la dispoziţiile de principiu ale Legii nr.21/1924 dar, mai mult de atât, se observă o serie de inadvertenţe de principiu între dispoziţiile legii cadru şi cele cuprinse în propunerea legislativă

Prezenta propunere  legislativă doreşte să instituie un sistem complementar de asigurare faţă de sistemul creat prin Legea asigurărilor sociale de sănătate nr.145/1997 dar nu prevede nici o modalitate de colaborare cu organismul reprezentativ,  respectiv Casa Naţională de Asigurări de Sănătate.  Mai mult chiar, prevederile cuprinse în art.33 alin.(2) şi art.34 alin.(2) conduc către  un sistem de asigurări de sănătate paralel, cu servicii medicale proprii.  Această situaţie, pune în dificultate funcţionarea actualului sistem de asigurări de sănătate.

De asemenea, prevederile de la art.33 alin.(2) lit.b) reprezintă atribute  ale Ministerului Sănătăţii  şi se regăsesc în cuprinsul Legii nr.100/1998 privind asistenţa medicală publică.

III. Din punct de vedere tehnic legislativ, prezenta propunere legislativă nu  respectă forma şi condiţiile de redactare cerute pentru proiectele legislative în conformitate cu prevederile art.73 alin.(4) din Constituţia României.

Având în vedere motivele enunţate mai sus, Comisia pentru sănătate şi familie a hotărât în şedinţa din 29.12.1998, respingerea prezentei propuneri legislative.

